મિતાલી રાજની તોફાની બેટિંગ બાદ બોલર્સે કરેલા દમદાર પ્રદર્શનની મદદથી ભારતીય મહિલા ક્રિકેટ ટીમે રવિવારે અહીં રમાયેલી વિમેન્સ ટી20 એશિયા કપની મેચમાં મલેશિયા વિરુદ્ધ 142 રનના જંગી અંતરથી વિજય નોંધાવ્યો હતો. ભારતે આપેલા 170 રનના લક્ષ્યાંકના જવાબમાં મલેશિયન ટીમ ફક્ત 27 રનમાં જ આઉટ થઈ ગઈ હતી. જેમાં છ ખેલાડી ખાતું પણ ખોલાવી શકી ન હતી. ટોસ જીતીને પ્રથમ બેટિંગ કરતા ભારતીય ટીમે નિર્ધારીત 20 ઓવરમાં ત્રણ વિકેટે 169 રન નોંધાવ્યા હતા. જેમાં ઓપનર મિતાલી રાજે 69 બોલમાં 13 બાઉન્ડ્રી અને એક સિક્સર સાથે અણનમ 97 રન ફટકાર્યા હતા. જેના જવાબમાં યજમાન ટીમ 13.4 ઓવરમાં 27 રન નોંધાવીને આઉટ થઈ ગઈ હતી.